Gemeng Schengen
D' ass eng vun den  lëtzebuergesche Gemengen. Se läit am Kanton Réimech. De Chef-lieu vun der Gemeng ass d'Uertschaft .

Se ass virun allem fir d'Schengener Ofkommes bekannt, dat do ënnerschriwwe gouf. Wéinst dëser Bekanntheet ass d'Gemeng den 3. September 2006 ëmgenannt ginn, virdrun hat se den Numm vun der Uertschaft Rëmerschen. Op den 1. Januar 2012 huet Schengen mat hiren Nopeschgemenge Welleschten a Biermereng fusionéiert. Den Numm vun der Gemeng ass weiderhin „Schengen“.

Uertschaften a Lieu-diten an der Gemeng 
 Uertschaften an der fréierer Gemeng Schengen:
 Rëmerschen (Remerschen)
 Schengen
 Wëntreng (fr.: Wintrange; d.: Wintringen)
 Uertschaften an der fréierer Gemeng Biermereng:
 Biermereng (Burmerange, Bürmeringen)
 Elveng (Elvange, Elvingen)
 Éimereng (Emerange, Emeringen)
 Froumillen
 Weidemillen
 Uertschaften an der fréierer Gemeng Welleschten:
 Bech-Maacher (Bech-Kleinmacher)
 Schwéidsbeng (Schwebsange)
 Welleschten (Wellenstein)

Geographie 

D'Gemeng Schengen läit am Dall vun der Musel, am Dräilännereck mat Däitschland a Frankräich.

Geschicht 
Archeologesch Fondsaachen aus der Bronzezäit loossen drop zeréckschléissen, datt déi haiteg Uertschaft Schengen schonn deemools bewunnt war. Déi éischt schrëftlech Temoignagë stamen aus dem Joer 877.

1909 gouf déi éischt Muselbréck zu Schengen ageweit, se huet d'Pont ersat, déi zanter 1451 existéiert huet. 1939, nodeem Frankräich a Groussbritannien Däitschland de Krich erkläert haten, gouf d'Bréck zerstéiert. 1959 gouf eng nei Bréck gebaut, an eng nei Autobunnsbréck, e bësse weider nërdlech, ass zanter 2003 a Betrib.

Gemeng Rëmerschen gëtt Gemeng Schengen
De Gemengerot vun der Gemeng Rëmerschen huet a senger Sitzung vum 18. Januar 2006 decidéiert, d'Bekanntheet vun der Uertschaft Schengen auszenotzen, an eng Ufro ze maachen, fir den Numm vun der Gemeng a „Schengen“ ëmzeänneren. Dat dofir néidegt Gesetz gouf den 13. Juli 2006 an der Chamber gestëmmt an den 30. August 2006 am Mémorial Nr. A150 verëffentlecht. Domat huet den Numm vun der Gemeng den 3. September 2006 vu Rëmerschen op Schengen gewiesselt.

Fusioun 2012 vu Schengen mat Biermereng a Welleschten
De 27. Januar 2010 hunn d'Gemengeréit vu Schengen, Biermereng a Welleschten zougestëmmt, eng Prozedur an d'Weeër ze leeden, fir hir Gemengen ze fusionéieren. Den 10. Oktober 2010 hunn an engem Referendum dozou d'Majoritéit vun de Leit an deene betraffene Gemengen enger Fusioun 2012 zougestëmmt.

Den Numm vun der vergréisserter Gemeng ass, resp. bleift, „Schengen“.

Entwécklung vun der Awunnerzuel
Virun der Fusioun

No der Fusioun

Wopen 
D'Fusiounsgemeng Schengen huet kee Wopen; se benotzt e Logo deen nieft dem Schrëftzuch „Gemeng Schengen“ aus dräi Stären (Symbol fir d'Europäesch Unioun) an enger Drauf (Wäibauregioun Musel) besteet.

Politik
Den 8. Oktober 2017 gouf de Gemengerot nach nom Majorzsystem gewielt; déi Kéier drop, fir d'Gemengewale vum 11. Juni 2023, gouf en eng éischt Kéier nom Proporzsystem gewielt.

Zesummesetzung

Buergermeeschteren

...
...-...: Roger Weber
 2011-2017: Ben Homan
 zanter 2017: Michel Gloden

D'Schengener Ofkommes: Firwat Schengen? 
De 14. Juni 1985 gouf um Muselschëff Marie-Astrid d'Schengener Ofkommes ënnerschriwwen, dat den 19. Juni 1990 duerch d'Schengener Konventioun ergänzt gouf, an de 26. Mäerz 1995 a Kraaft getrueden ass.

Schengen ass dofir erausgesicht ginn, well Lëtzebuerg 1985 d'Presidence vum Conseil vun der Europäescher Unioun hat, a fir en Accord iwwer d'Ophiewe vu Grenzkontrollen en Dräilännereck vu senger Symbolik hir ganz gutt gepasst huet. Aus praktesche Grënn gouf dofir Schengen erausgesicht, well den Dräilännereck zu Rodange an enger net fotogener Industriebrooch läit, an deen zu Léiler, am Éislek ze schwéier zougänglech fir déi ganz Ministere war. Soss géif et haut vläicht weltbekannt "Rodange-" oder "Lieler-Visae" ginn...

Seng Bekanntheet krut Schengen doduerch, datt dem Duerf säin Numm op Millioune vu Visaen a Päss aus der ganzer Welt pecht. Se äussert sech a sou skurrillen Detailer wéi deem, datt eng brittesch Rockband "Schengen" heescht, oder datt et zënter dem Enn vun den 1980er Joren zu Tanger, am Marokko, e "Café Schengen" gëtt. Caféen oder Restaurante mam Numm "S(c)hengen* gëtt et der och zu Tbilisi, Sankt Péitersbuerg, zu Nei-Delhi an zu Bukarest. Der Internet-Sichmaschinn Google no gëtt et iwwer 14,5 Millioune Säiten, wou iwwer "Schengen" rieds geet .

Kuckeswäertes an der Gemeng 
 D'Kochhaus zu Schengen
 D'Schengener Schlass
 Den Haff Réimech
 D'Naturschutzgebitt Strombierg
 Nieft dem Schlass läit e Gaart, deen Deel vum Projet Gäert ouni Grenzen (":de:Gärten ohne Grenzen") ass, an deen eng 25 Gäert am Dräilännereck ëmfaasst.
 Den Europäische Musée am "Centre européen"

Jumelagen 

Zanter 2006 ass Schengen mat der éisträichescher Gemeng Ischgl jumeléiert. D'Festivitéite ware schonn den 10. Juni 2006. Offiziell gouf de Jumelage beim Géigebesuch de 16. Dezember 2006 zu Ischgl, wou dann och d'Konventioun ënnerschriwwe gouf.

Interkommunal Syndikater 
D'Gemeng Schengen ass Member vu follgenden interkommunale Syndikater:
 Am Haff
 SESE
 SIAER
 SICEC
 SIGI
 SIGRE
 SYVICOL

Literatur
 Moes, G. & S. Müllenborn, 2007. Kulturlandschaft und Geologie der Region Schengen. Erausgi vun der Stëftung Hëllef fir d'Natur. Dréckerei saint-paul, 168 S. (ze kréien am Haus vun der Natur).

Kuckt och 
 Schengener Ofkommes
 Schlass Schengen
 Naturschutzgebitt Strombierg
 Gipsgrouf Stroumbierg
 Viaduc vu Schengen
 Dräilännereck bei Schengen

Um Spaweck 

 Offiziell Säit vun der Gemeng Schengen
 D'Gemeng Schengen op der Websäit vum Syvicol
 Touristeninformatioun Schengen

Schengen